钦定古今图书集成/理学汇编/经籍典/第078卷 > 宋洪迈容斋随笔 > 《革卦》
## 钦定古今图书集成/理学汇编/经籍典/第078卷 > 宋洪迈容斋随笔 > 《革卦》

经典义理之说，最为无穷，以故解释传疏，自汉至今，
不可概举，至有一字而数说者，姑以《周易革卦》言之，
“巳日乃孚”，革而信之。自王辅嗣以降，大抵谓即日不
孚，巳日乃孚。巳字读如矣音，盖其义亦止如是耳。唯
朱子发读为戊己之己。予昔与易僧昙莹论及此，问
之曰：“或读作己日，如何？”莹曰：“岂唯此也，虽作巳日亦”
有义。乃言曰：“天元十干，自甲至己，然后为庚。庚者，革
也，故己日乃孚，犹云从此而革也。十二辰自子至巳，
六阳数极，则变而之阴，于是为午，故巳日乃孚，犹云
从此而变也。”用是知好奇者欲穿凿附会，固各有说
云。